Треска за злато
„Треска за злато“ () е американски пълнометражен игрален ням филм от 1925 г., режисиран, продуциран, написан и монтиран от Чарли Чаплин. Знаменитият кинематографист изпълнява главната роля, подкрепян от актьорите Мак Суейн и Джорджия Хейл. Също така участва в направата на саундтрака на лентата.

Историята се развива по време на златната треска в Юкон в края на 19 век. Героят на Чаплин е един от хилядите златотърсачи, търсещи богатства. Скитника завързва приятелство с открил златна мина авантюрист, а в малко градче открива любовта в лицето на своенравна танцьорка.

Филмът затвърждава майсторството на Чаплин в смесването на комичното и трагичното, балансирайки между слапстик комедията, пантомимата, социалната сатира и моментите на емоционална и драматична наситеност. Лентата остава в историята на киното с едни от най-запомнящите се моменти: сцената с гладните златотърсачи, които ядат сварена обувка; опитите на един от авантюристите да изяде Скитника, представяйки си че е голямо пиле; надвисналата над пропастта кабина и емблематичния за кариерата на Чаплин „танц на хлебчетата“. Знаменитият актьор казва, че това е „филмът, с който искам да бъда запомнен“.

Сюжет 

Златната треска в Клондайк. Хиляди мъже се насочват да търсят своя късмет сред ледовете на Аляска. Сред тях е и Самотния скитник, който попада в буря. Непохватният авантюрист се скрива в малка колиба. Оказва се, че в мизерната постройка се спотайва Блек Ларсън – престъпник, издирван от закона. Крадецът се опитва да се отърве от неканения гост. Довян от виелица, в колибата се появява неочаквано Джим Маккей, който е открил златна планина. Едрият мъж настоява Скитника да остане в бараката.

Скоро тримата мъже започва да ги мъчи глад. Хвърлен е жребий, Блек Ларсън да замине в бурята, за да намери храна. Отвън престъпник се натъква на полицаи, които застрелва. След това намира мината на Джим. Междувременно Скитникът и златотърсачът се борят с глада. Джим се нахвърля върху другаря си, мислейки че е пиле. В борбата им се намесва мечка, която случайно е убита – авантюристите са спасени от глада. След бурята златотърсачите се разделят. Джим отива в мината си, където го причаква Блек Ларсан. Двамата се вкопчват в двубой, в който едрият мъж е ранен. Престъпникът бяга с част от златото, но намира смъртта си между ледовете на снежната пустиня.

Скитникът пристига в града. Там на вечерна забава се влюбва в танцьорката Джорджия. Момичето е ухажвано от местния плейбой Джак. За да отблъсне досадния мъж, тя решава да танцува със Скитника. Джак предизвиква странника на двубой. Без да иска златотърсачът нокаутира своя съперник. Скитника е приютен от добродушен мъж на име Ханк. Когато заминава на дълга експедиция, Ханк поверява грижите на своя дом на странника. Златотърсачът кани Джоджия в къщата, за да отпразнува Новогодишната нощ. Жената обаче пристига късно.

Големият Джим, болен от амнезия, пристига в града. Той намира Скитника, който знае единствено къде е местоположението на мината му, предлага му да станат съдружница и да си поделят златото. Двамата пристигат отново в малката хижа. През вечерта леката постройка е отвеяна от вятъра. Сутринта авантюристите осъмват в барака, надвиснала на половина над пропаст. Мъжете се спасяват и се натъкват на златната мина на Джим, близо до пропастта.

Златотърсачите се превръщат в богаташи. Те се връщат с кораб за Съединените щати. Скитника се съгласява да сложи старите си дрехи за фотография. С това облекло, той се натъква на Джорджия, която пътува в същия кораб. Жената го мисли за пътник без билет и се опитва да го предпази от кондуктора. Скоро тя разбира, че странникът е станал богаташ и двамата се събират отново.

Актьорски състав

Интересни факти 
 Единствената няма комедия на Чаплин, която е снимана по готов сценарий.
 През един снимачен ден специално са наети 2500 скитника, които изиграват златотърсачите.
 Чаплин променя монтажа на филма 27 пъти, преди да достигне до окончателната версия.

Източници

Външни препратки 
 
 
 „Треска за злато“ в Rotten Tomatoes
 „Треска за злато“ в cinefish.bg

Филми на Чарли Чаплин
Филми от 1925 година
Американски комедии
Черно-бели филми
Неми филми
Златна треска